b"\n_START_ARTICLE_\nSant Pere d'Ullastre\n_START_SECTION_\nArquitectura\n_START_PARAGRAPH_\nL'edifici de planta rectangular i una sola nau, presenta un absis semicircular central a la part de llevant i dos absidioles laterals, tamb\xc3\xa9 semicirculars, que conformen el creuer.  La nau est\xc3\xa0 coberta mitjan\xc3\xa7ant una volta de can\xc3\xb3 amb un arc lleugerament apuntat i per una teulada a dues aig\xc3\xbces per la part externa; l'absis i les absidioles estan cobertes per voltes de quart d'esfera. L'ermita s'il\xc2\xb7lumina a trav\xc3\xa9s d'una finestra a esqueixada simple situada al centre de l'absis i de dues obertures a doble esqueixada empla\xc3\xa7ades una a la fa\xc3\xa7ana sud de la nau i l'altra, a l'absidiola d'aquest mateix costat. Aquesta finestra, antigament tapiada, fou recuperada en la darrera restauraci\xc3\xb3 duta a terme sobre l'edifici l'any 2007, moment en qu\xc3\xa8 tamb\xc3\xa9 es retorna al seu aspecte original la portalada d'acc\xc3\xa9s al temple, situada en la fa\xc3\xa7ana sud i coronada amb un arc de mig punt de pedra tosca. Segons alguns autors la portalada era situada origin\xc3\xa0riament a la fa\xc3\xa7ana de ponent, a la paret de la qual s'hi adossa actualment la masia de Can Santpere. En aquest mateix punt hi trobem el campanar, del tipus d'espadanya amb un sol ull._NEWLINE_Els carreus que conformen el parament de l'obra s\xc3\xb3n de mida petita, lleugerament desbastats per la cara vista i organitzats en filades horitzontals for\xc3\xa7a regulars. La part superior dels murs est\xc3\xa0 coronada per una cornisa de pedra tosca amb motllura de bisell dret._NEWLINE_Unes pintures barroques al tremp dels segles XVII-XVIII decoren l'absis central de l'edifici, les quals, juntament amb la figura de Sant Pere sedent, constitueixen els \xc3\xbanics elements ornamentals preservats. Avui dia es desconeix si per sota d'aquest revestiment pict\xc3\xb2ric m\xc3\xa9s modern es conserven pintures del per\xc3\xadode rom\xc3\xa0nic.\n_START_SECTION_\nHist\xc3\xb2ria\n_START_PARAGRAPH_\nPopularment es coneix l'ermita amb el nom de Sant Pere de la cadireta, ja que s'hi venera una imatge de Sant Pere assegut al tro. La historiografia local tradicionalment ha ubicat en aquest punt l'empla\xc3\xa7ament d'un temple rom\xc3\xa0 dedicat al culte del d\xc3\xa9u Uliaster, nom del qual provindria el mot \xe2\x80\x9cUllastre\xe2\x80\x9d. La localitzaci\xc3\xb3 d'una ullastreda a tocar de la masia de Can Santpere fa pensar d'altra banda, que l'ermita rebi el nom per la pres\xc3\xa8ncia en la zona d'aquesta varietat d'oliveres, t\xc3\xadpiques de terrenys propers a la mediterr\xc3\xa0nia._NEWLINE_Es t\xc3\xa9 not\xc3\xadcia de l'exist\xc3\xa8ncia del temple almenys des del 1012, any en qu\xc3\xa8 hi va tenir lloc, segons un pergam\xc3\xad de l'Arxiu de Poliny\xc3\xa0 avui dia desaparegut, l'aprovaci\xc3\xb3 d'una escriptura p\xc3\xbablica entre els germans Berenguer i Arnau Santpere. L'ermita fou sempre sufrag\xc3\xa0nia de la parr\xc3\xb2quia de Castellar i s'hi celebrava el culte nom\xc3\xa9s en dies estipulats._NEWLINE_La capella forma part del patrimoni arquitect\xc3\xb2nic municipal des de finals de 2004, data en qu\xc3\xa8 el propietari en f\xc3\xa9u donaci\xc3\xb3 al consistori._NEWLINE_L'any 2007, l'ermita va ser objecte d'una rehabilitaci\xc3\xb3. Es va desmuntar la coberta de la nau principal per  refor\xc3\xa7ar la volta amb formig\xc3\xb3 armat per la part superior i tornar a muntar la teulada. Tamb\xc3\xa9 es va refor\xc3\xa7ar la coberta de l'absis i es va recal\xc3\xa7ar la fonamentaci\xc3\xb3 d'una absidiola lateral. Tot el refor\xc3\xa7 de l'estructura es va fer des de l'exterior, mantenint els revestiments interiors per poder aix\xc3\xad conservar les pintures barroques i les possibles pintures rom\xc3\xa0niques situades per sota. La intervenci\xc3\xb3 tamb\xc3\xa9 va permetre reconstruir la portalada deixant-la amb l\xc2\xb4aspecte original, amb un arc de mig punt fet amb pedra tosca. Tamb\xc3\xa9 es va recuperar una finestra de l'absis lateral que estava tapiada, i es van treure unes peces de vidre que tapaven la finestra de l'absis principal."